Եղիշե Չարենցի անվան գրականության եւ արվեստի թանգարանի տնօրեն Կարո Վարդանյանն ասում է, որ անկախությունից ի վեր թանգարանների գործունեությունը կարգավորող օրենք չի եղել, իսկ նախագիծը մշակելու գործընթացն սկսվել է դեռ 2006թ․-ից։ «Մշակվել է նախարարությունում, բազմիցս ներկայացվել շահագրգիռ կազմակերպությունների քննարկմանը, արվել են դիտողություններ, առաջարկներ։ Նախագիծը մշակվել, լրամշակվել եւ բավականին երկար պրոցես է անցել՝ մոտ 10 տարուց ավելի։ Այս փուլում նախագիծն արդեն գտնվում է ԱԺ-ում, քանի որ տիկին Մակունցը դաշտն իրավական ակտերով հագեցնելու խնդիրը շատ է կարեւորում, իսկ մշակույթը, ցավոք, այն ոլորտն է, որ շատ քիչ է հագեցած իրավական ակտերով, առավել եւս՝ օրենքներով։ Նույն իրավիճակը նաեւ թատրոնի, կինոյի ասպարեզում է։ Նախարարն առաջին իսկ օրերին ձեռնամուխ եղավ շրջանառվող եւ արդեն ԱԺ-ում գտնվող նախագծի քննարկումներին եւ պարզեց, որ նախորդ տարիներին մեր կողմից հնչեցված մի շարք առաջարկներ տեղ չեն գտել եւ չեն ամրագրվել այդ նախագծում»,- ասում է Վարդանյանն ու նկատում, որ, այնուհանդերձ, ԱԺ-ում գտնվող այս նախագիծը բավականին մշակված է եւ շատ է հղկվել, այնքան, որ նախնական տարբերակի հետ համեմատելու եզր չկա․ «Որպեսզի մենք ունենանք լիարժեք օրենք, այսպիսի մի առաջարկ եղավ՝ հետ կանչել նախագիծն Ազգային ժողովից, ինչը ենթադրում է, որ այնպիսի օրենքի նախագիծ պետք է ունենանք, որտեղ լիարժեք արտացոլված կլինեն թանգարանային գործի բոլոր հնարավոր իրավահարաբերությունները»։